Адыгэтхыбзэм и махуэм тыдоухуэ
ПщIэ зыхуэтщI ди щIэджыкIакIуэхэ!
«Адыгэ псалъэ» (КъБР), «Адыгэ макъ» (АР), «Черкес хэку» (КъШР), «Жьынэпс» (Тырку) газетхэм я номер зэхэтхэм я зи чэзу 128-нэ къыдэкIыгъуэр теухуащ лъэпкъым ди зэхуэдэ махуэшхуэм — Адыгэ тхыбзэм и махуэм. Ди анэдэлъхубзэр къыщагъэсэбэп щIыналъэ, хэку псоми гъатхэпэм и 14-м щызэдагъэлъэпIэнущ ар.
Газетхэм я журналистхэм хабзэ зэрахуэхъуащи, мы къыдэкIыгъуэм папщIи ягъэхьэзыращ тхыгъэ гъэщIэгъуэн куэд — абыхэм адыгэбзэр егъэджыным зи къару емыблэжу хуэлажьэ егъэджакIуэхэр, щIэныгъэлIхэр, тхакIуэхэр къыщагъэпсалъэ, ди анэдэлъхубзэр хъумэным и мызакъуэу, абы адэкIи зегъэужьынымкIэ щыIэ IэмалхэмкIэ къыддагъэгуашэ. Лъэпкъыр и пIэм зэримыуджыхьым, абы зэрызиужьым и щыхьэтщ тхыгъэхэр — иужьрей илъэсхэм нэхъыбэ хъуащ бзэр зэзыгъэщIэну хуейхэм я бжыгъэр, щIэблэри а Iуэхухэм жыджэру къыхохьэ.
Ди гуапэщ къыдэкIыгъуэр гъэщIэгъуэн, щIэщыгъуэ фщыхъумэ. Газетхэм я лэжьакIуэхэм тхузэфIэкIынуращи, тлъэкI къэдмыгъанэу дяпэкIи яужь дитынщ лъэпкъым къыхэжаныкIхэр зэрыдгъэлъэпIэным, абыхэм я IуэхущIафэ дахэхэр хэIущIыIу зэрытщIыным.
